ไทยพาณิชย์ยัน ขอจีนตั้งสาขา ปักธงเซี่ยงไฮ้
ไทยพาณิชย์ไม่หวั่นเศรษฐกิจจีนง่อนแง่น เดินหน้าตั้งสาขาเซี่ยงไฮ้ หวังได้ใบอนุญาตปีนี้
12 ม.ค. 2559

ไทยพาณิชย์ไม่หวั่นเศรษฐกิจจีนง่อนแง่น เดินหน้าตั้งสาขาเซี่ยงไฮ้ หวังได้ใบอนุญาตปีนี้ 
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารยังเดินหน้าขยายธุรกิจในจีน แม้ว่าในช่วง 1-2 ปีที่ผ่านมา จีนจะชะลอตัวจากการปรับโครงสร้างเศรษฐกิจก็ตาม โดยปลายปีที่ผ่านมาได้ยื่นเรื่องถึงทางการจีนเพื่อขอใบอนุญาตเปิดสาขาเซี่ยงไฮ้ จากปัจจุบันมีสำนักงานผู้แทนที่กรุงปักกิ่ง ที่เปิดทำการไปเมื่อวันที่ 31 ต.ค. 2556 
ทั้งนี้ สถานการณ์เศรษฐกิจในจีนขณะนี้ยังบอกไม่ได้ว่าจะชะลอลงแรง หรือค่อยเป็นค่อยไป ยังต้องติดตามต่อไป แต่ชัดเจนว่าจีนกำลังเข้าสู่สมดุลใหม่ (New Normal) เช่นเดียวกับหลายประเทศ เห็นได้จากอัตราเติบโตทางเศรษฐกิจจีนที่เคยเป็น 2 หลักลดลงมาเกือบครึ่งหนึ่ง โดยตลาดคาดว่าปีนี้จะโต 6.7% 
สำหรับธนาคารจะต้องปรับรูปแบบธุรกิจในจีนให้สอดคล้องกับสถานการณ์ โดยการลงทุนในจีนเป็นเป้าหมายระยะยาว ที่ต้องการสนับสนุนลูกค้าธุรกิจจีนที่สนใจลงทุนในไทย และลูกค้าธุรกิจไทยที่มองหาลู่ทางลงทุนในจีน โดยลูกค้าจีนได้แสดงความสนใจหลายราย เป็นรายใหญ่ที่ความเสี่ยงน้อย ทำให้การแข่งขันด้านราคาสูงมาก 
“สัดส่วนรายได้ธุรกิจต่างประเทศคงจะขยับเพิ่มได้ไม่มาก แม้จะขยายสาขาเพิ่มขึ้น เพราะธุรกิจในประเทศยังขยายตัวต่อเนื่องเช่นกัน ฐานธุรกิจในประเทศยังมีสัดส่วนใหญ่ ฉะนั้นแม้ว่าจะใช้เวลา 3-5 ปี เชื่อว่าสัดส่วนธุรกิจต่างประเทศก็ยังเล็กมาก” นายญนน์ กล่าว 
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ กล่าวว่า ได้รับมอบหมายจากสมาคมธนาคารไทยให้ดูแลแผนยุทธศาสตร์ 5 ปีในด้านการเตรียมพร้อมรวมกลุ่มประชาคมเศรษฐกิจอาเซียน (เออีซี) และภูมิภาค สิ่งที่ทำแล้วคือผลักดันให้ตัวแทนสมาคมธนาคารไทยเข้าไปร่วมเป็นคณะทำงานเออีซีทุกโครงการที่ภาครัฐมี เนื่องจากปัจจุบันโครงการเออีซีที่รัฐเป็นเจ้าภาพ มีคนของสมาคมฯ เข้าร่วมไม่ถึง 25%
ทั้งนี้ เป้าหมายระยะใกล้ 5 ปี คือ การเป็นศูนย์กลางการเงินในกลุ่มซีแอลเอ็มวี หรือกัมพูชา ลาว เมียนมาเวียดนาม ซึ่งไทยมีศักยภาพดีที่สุดในแง่ภูมิศาสตร์ที่อยู่ตรงกลาง แต่สิ่งที่ยังต้องพัฒนาเพื่อแข่งกับสิงคโปร์หรือมาเลเซีย คือ ต้นทุน โดยธนาคารต้องเร่งพัฒนาระบบชำระเงิน ขณะที่ภาครัฐต้องเข้ามาสนับสนุนส่วนอื่น เช่น ภาษี โครงสร้างพื้นฐาน ระบบขนส่ง
นอกจากนี้ ยังมีส่วนร่วมในการเตรียมพร้อมเปิดเสรีการเงินอาเซียนผ่านการกำหนดคุณสมบัติธนาคาร (Qualified Asean Bank : QAB) โดยลดขั้นตอนของธนาคารแห่งประเทศไทย (ธปท.) ที่เดิมเดินสายคุยทีละธนาคาร โดยเสนอ ธปท. ว่าสมาชิกสมาคมจะหารือเป็นข้อสรุปเดียวกันและไปเสนอ ธปท.ทีเดียว